РЕПУБЛИКА СРБИЈА

НАРОДНА СКУПШТИНА

01 Број 06-2/3-21

28. јануар 2021. године

Б е о г р а д

**З А П И С Н И К**

**СЕДНИЦЕ ПРВОГ ВАНРЕДНОГ ЗАСЕДАЊА**

**НАРОДНЕ СКУПШТИНЕ РЕПУБЛИКЕ СРБИЈЕ У ДВАНАЕСТОМ САЗИВУ, ОДРЖАНЕ 26, 27. И 28. ЈАНУАРА 2021. ГОДИНЕ**

Седница је почела у 10 часова и 10 минута.

Седници је председавао Ивица Дачић, председник Народне скупштине.

Председник је, на основу службене евиденције о присутности народних посланика, констатовао да седници присуствује 138 народних посланика, а применом електронског система за гласање утврђено је да је у сали присутно 196 народних посланика, односно да је присутна већина од укупног броја народних посланика и да постоје услови за рад Народне скупштине, у складу са чланом 49. Закона о Народној скупштини.

На основу члана 287. Пословника, обавештења, односно објашњења су затражили народни посланици: Самир Тандир, председник Посланичке групе „СТРАНКА ПРАВДЕ И ПОМИРЕЊА СПП - УЈЕДИЊЕНА СЕЉАЧКА СТРАНКА УСС“ - од председника Владе и Министарствa унутрашњих послова, Ђорђе Милићевић, председник Посланичке групе СОЦИЈАЛИСТИЧКА ПАРТИЈА СРБИЈЕ (СПС) - од председника Народне скупштине, Данијела Вељовић, представник Посланичке групе Социјалдемократска партија Србије - од Министарствa рударства и енергетике и Небојша Бакарец, представник Посланичке групе „Александар Вучић - за нашу децу“ - од Републичке изборне комисије и Министарствa унутрашњих послова.

Према евиденцији Службе Народне скупштине, седници нису присуствовали, а нису обавестили о спречености, народни посланици: Душан Бајатовић, Зоран Бојанић, Младен Грујић, Ђорђе Дабић, Владимир Ђукановић, Милан Ђурица, Илија Животић, Марко Зељуг, Крсто Јањушевић, мр Јадранка Јовановић, Јован Колунџија, Никола Лазић, Софија Максимовић, проф. др Предраг Марковић, Жарко Мићин, Оливера Недељковић, Слађана Николић, Љубо Петровић, Мира Петровић, Милена Поповић, Мисала Праменковић, Звонимир Стевић, Иван Тасовац, Смиља Тишма, Марија Тодоровић и проф. др Јахја Фехратовић.

 Народна скупштина је, већином гласова, усвојила: Записник Шесте седнице Другог редовног заседања Народне скупштине Републике Србије у 2020. години, одржане 8, 9. и 10. децембра 2020. године (од 210 присутних народних посланика, 193 су гласала за, а 17 није гласало), Записник Седме седнице Другог редовног заседања Народне скупштине Републике Србије у 2020. години, одржане 15, 16. и 17. децембра 2020. године (од 212 присутних народних посланика, 196 је гласало за, један се уздржао, а 15 није гласало), Записник Осме седнице Другог редовног заседања Народне скупштине Републике Србије у 2020. години, одржане 22, 23. и 24. децембра 2020. године (од 213 присутних народних посланика, 197 је гласало за, један се уздржао, а 15 није гласало), Записник Девете седнице Другог редовног заседања Народне скупштине Републике Србије у 2020. години, одржане 27, 28. и 29. децембра 2020. године (од 212 присутних народних посланика, 198 је гласало за, један се уздржао, а 13 није гласало) и Записник Друге посебне седнице Народне скупштине Републике Србије у Дванаестом сазиву, одржане 26. децембра 2020. године (од 212 присутних народних посланика, 200 је гласало за, а 12 није гласало).

Председник је подсетио да је седница Првог ванредног заседања Народне скупштине Републике Србије у Дванаестом сазиву сазвана на Захтев 230 народних посланика, сагласно члану 106. став 3. Устава Републике Србије, члану 48. став 3. Закона о Народној скупштини и члану 249. Пословника Народне скупштине, са одређеним дневним редом садржаним у том захтеву.

Тако одређени дневни ред је следећи:

**1. Предлог закона о потврђивању Споразума између Владе Републике Србије и Владе Великог Војводства Луксембург о размени и узајамној заштити тајних података,** који је поднела Влада (број 011-2325/20 од 30. децембра 2020. године),

**2. Предлог закона о потврђивању Споразума о преносу надлежности за пружање услуга у ваздушном саобраћају између Савета министара Босне и Херцеговине, Владе Републике Србије и Владе Црне Горе,** који је поднела Влада (број 011-2239/20 од 25. децембра 2020. године),

**3. Предлог закона о потврђивању Измене Међународне конвенције о Хармонизованом систему назива и шифарских ознака робе,** који је поднела Влада (број 011-2238/20 од 25. децембра 2020. године),

**4. Предлог закона о потврђивању Другог додатног протокола Светске поштанске конвенције,** који је поднела Влада (број 011-2134/20 од 18. децембра 2020. године),

**5. Предлог закона о потврђивању Споразума о сарадњи између Владе Републике Србије и Владе Исламске Републике Ирана у области заштите биља и биљног карантина,** који је поднела Влада (број 011-2133/20 од 18. децембра 2020. године),

**6. Предлог закона о потврђивању Споразума између Владе Републике Србије и Владе Руске Федерације о сарадњи у борби против тероризма,** који је поднела Влада (број 011-2132/20 од 18. децембра 2020. године),

**7. Предлог одлуке о избору судија који се први пут бирају на судијску функцију,** који је поднео Високи савет судства (број 119-2127/20 од 18. децембра 2020. године),

**8. Предлог одлуке о избору судија који се први пут бирају на судијску функцију,** који је поднео Високи савет судства (број 119-2130/20 од 18. децембра 2020. године),

**9. Предлог одлуке о давању сагласности на Финансијски план Комисије за хартије од вредности за 2021. годину,** који је поднео Одбор за финансије, републички буџет и контролу трошења јавних средстава (број 02-2299/20 од 29. децембра 2020. године),

**10. Извештај о раду Регулаторне агенције за електронске комуникације и поштанске услугe зa 2019. годину**, **са Предлогом закључка Одбора за просторно планирање, саобраћај, инфраструктуру и телекомуникације** (број 02-2092/20 од 15. децембра 2020. године),

**11. Предлог одлуке о изменама Одлуке о избору чланова и заменика чланова одбора Народне скупштине Републике Србије,** који је поднела Посланичка група СОЦИЈАЛИСТИЧКА ПАРТИЈА СРБИЈЕ (СПС) (број 02-2236/20 од 24. децембра 2020. године).

Народна скупштина је, већином гласова (од 213 присутних народних посланика, 200 је гласало за, а 13 није гласало), прихватила предлог народног посланика др Александра Мартиновића да се обави:

**1. заједнички јединствени претрес о:**

**-** **Предлогу закона о потврђивању Споразума између Владе Републике Србије и Владе Великог Војводства Луксембург о размени и узајамној заштити тајних података**, који је поднела Влада (број 011-2325/20 од 30. децембра 2020. године),

**- Предлогу закона о потврђивању Споразума о преносу надлежности за пружање услуга у ваздушном саобраћају између Савета министара Босне и Херцеговине, Владе Републике Србије и Владе Црне Горе,** који је поднела Влада (број 011-2239/20 од 25. децембра 2020. године),

**- Предлогу закона о потврђивању Измене Међународне конвенције о Хармонизованом систему назива и шифарских ознака робе**, који је поднела Влада (број 011-2238/20 од 25. децембра 2020. године),

**- Предлогу закона о потврђивању Другог додатног протокола Светске поштанске конвенције**, који је поднела Влада (број 011-2134/20 од 18. децембра 2020. године),

**- Предлогу закона о потврђивању Споразума о сарадњи између Владе Републике Србије и Владе Исламске Републике Ирана у области заштите биља и биљног карантина**, који је поднела Влада (број 011-2133/20 од 18. децембра 2020. године) и

**- Предлогу закона о потврђивању Споразума између Владе Републике Србије и Владе Руске Федерације о сарадњи у борби против тероризма,** који је поднела Влада (број 011-2132/20 од 18. децембра 2020. године).

**2. заједнички јединствени претрес о:**

**- Предлогу одлуке о избору судија који се први пут бирају на судијску функцију,** који је поднео Високи савет судства (број 119-2127/20 од 18. децембра 2020. године) и

**- Предлогу одлуке о избору судија који се први пут бирају на судијску функцију,** који је поднео Високи савет судства (број 119-2130/20 од 18. децембра 2020. године).

**3. заједнички јединствени претрес о:**

**- Предлогу одлуке о давању сагласности на Финансијски план Комисије за хартије од вредности за 2021. годину,** који је поднео Одбор за финансије, републички буџет и контролу трошења јавних средстава (број 02-2299/20 од 29. децембра 2020. године),

**- Извештају о раду Регулаторне агенције за електронске комуникације и поштанске услугe зa 2019. годину**, **са Предлогом закључка Одбора за просторно планирање, саобраћај, инфраструктуру и телекомуникације** (број 02-2092/20 од 15. децембра 2020. године) и

**- Предлогу одлуке о изменама Одлуке о избору чланова и заменика чланова одбора Народне скупштине Републике Србије,** који је поднела Посланичка група СОЦИЈАЛИСТИЧКА ПАРТИЈА СРБИЈЕ (СПС) (број 02-2236/20 од 24. децембра 2020. године).

Председник је, сагласно члану 90. став 1. Пословника Народне скупштине, обавестио да су позвани да седници присуствују: Бранислав Недимовић, потпредседник Владе и министар пољопривреде, шумарства и водопривреде, Маја Поповић, министар правде, Томислав Момировић, министар грађевинарства, саобраћаја и инфраструктуре, Синиша Мали, министар финансија, Татјана Матић, министар трговине, туризма и телекомуникација, Александар Вулин, министар унутрашњих послова, Данијела Вазура, државни секретар у Министарству финансија, Милош Цветановић, државни секретар у Министарству трговине, туризма и телекомуникација, др Горан Матић, директор Канцеларије Савета за националну безбедност и заштиту тајних података, Небојша Милосављевић, вршилац дужности директора Управе за заштиту биља у Министарству пољопривреде, шумарства и водопривреде, Мирјана Чизмаров, директор Директората цивилног ваздухопловства Републике Србије, Предраг Јовановић, директор Контроле летења Србије и Црне Горе SMATSA д.o.o, Вељко Ковачевић, вршилац дужности помоћника министра грађевинарства, саобраћаја и инфраструктуре, Зоран Лазић, вршилац дужности секретара Министарства унутрашњих послова, Надица Пантовић, начелник Одељења у Министарству финансија, Марија Вучинић, начелник Одељења у Министарству трговине, туризма и телекомуникација, Миланка Давидовић, шеф Одсека у Министарству пољопривреде, шумарства и водопривреде и Златко Петровић, виши саветник у Министарству правде.

Затим је Народна скупштина прешла на рад по утврђеном дневном реду.

Председник је, сагласно члану 170. став 1, а сходно члану 157. став 2. Пословника, **отворио заједнички јединствени претрес o:**

**- Предлогу закона о потврђивању Споразума између Владе Републике Србије и Владе Великог Војводства Луксембург о размени и узајамној заштити тајних података**,

**- Предлогу закона о потврђивању Споразума о преносу надлежности за пружање услуга у ваздушном саобраћају између Савета министара Босне и Херцеговине, Владе Републике Србије и Владе Црне Горе**,

**- Предлогу закона о потврђивању Измене Међународне конвенције о Хармонизованом систему назива и шифарских ознака робе**,

**- Предлогу закона о потврђивању Другог додатног протокола Светске поштанске конвенције**,

**- Предлогу закона о потврђивању Споразума о сарадњи између Владе Републике Србије и Владе Исламске Републике Ирана у области заштите биља и биљног карантина** и

**- Предлогу закона о потврђивању Споразума између Владе Републике Србије и Владе Руске Федерације о сарадњи у борби против тероризма**.

Уводно излагање о предлозима закона поднели су представници предлагача Бранислав Недимовић, потпредседник Владе и министар пољопривреде, шумарства и водопривреде и Александар Вулин, министар унутрашњих послова.

У заједничком јединственом претресу учествовали су народни посланици: Александар Марковић, известилац Одбора за одбрану и унутрашње послове, Јелена Жарић Ковачевић, известилац Одбора за уставна питања и законодавство, Маријан Ристичевић, известилац Одбора за пољопривреду, шумарство и водопривреду (након чијег излагања је председник, сагласно члану 27. и члану 87. ст. 2. и 3. Пословника, продужио рад седнице Народне скупштине и после 18,00 часова), др Муамер Зукорлић, представник Посланичке групе „СТРАНКА ПРАВДЕ И ПОМИРЕЊА СПП - УЈЕДИЊЕНА СЕЉАЧКА СТРАНКА УСС“, Јасмина Каранац, представник Посланичке групе Социјалдемократска партија Србије, Драган Д. Марковић, председник Посланичке групе ЈЕДИНСТВЕНА СРБИЈА (ЈС) (након чијег излагања се за реч јавио министар Бранислав Недимовић), Ђорђе Милићевић, председник Посланичке групе СОЦИЈАЛИСТИЧКА ПАРТИЈА СРБИЈЕ (СПС) (након чијег излагања се за реч јавио министар Александар Вулин), Маријан Ристичевић, представник Посланичке групе „Александар Вучић - за нашу децу“, Милија Милетић, Владан Глишић (након чијег излагања су узајамно реплицирали народни посланици др Александар Мартиновић и Владан Глишић), Александар Мирковић, Самира Ћосовић, Марија Јевђић, Снежана Пауновић и Горан Пекарски, након чега је председник одредио паузу до 15,00 часова.

Након паузе, седница је настављена у 15 часова и 5 минута.

У наставку заједничког јединственог претреса учествовали су народни посланици: мр Славенко Унковић, др Весна Ивковић, Бојан Торбица, Јустина Пупин Кошћал, Невенка Костадинова, Вук Мирчетић, Маријан Ристичевић, Небојша Бакарец, Верољуб Арсић, Љиљана Малушић, проф. др Владимир Маринковић, Јован Палалић, Иван Рибаћ, Милош Банђур (коме је реплицирао народни посланик Ђорђе Милићевић), Борис Бурсаћ, Миланка Јевтовић Вукојичић, Адам Шукало, Томислав Јанковић, Србислав Филиповић, Угљеша Мрдић, проф. др Марко Атлагић и Маријан Ристичевић, представник Посланичке групе „Александар Вучић - за нашу децу“ (након чијег излагања се за реч јавила представник предлагача Татјана Матић, министар трговине, туризма и телекомуникација).

Затим је председник закључио заједнички јединствени претрес о предлозима закона из тачака од 1. до 6. дневног реда.

Првог дана рада, седница је завршена у 18 часова и 25 минута.

**Други дан рада – 27. јануар 2021. године**

Седница је почела у 10 часова и 10 минута.

Седници је председавао Ивица Дачић, председник Народне скупштине.

Председник је, на основу службене евиденције о присутности народних посланика, констатовао да седници присуствујe 86 народних посланика, а применом електронског система за гласање утврђено је да је у сали присутно 139 народних посланика и да постоје услови за рад Народне скупштине.

Према евиденцији Службе Народне скупштине, седници нису присуствовали, а нису обавестили о спречености, народни посланици: Андријана Аврамов, Душан Бајатовић, Арђенд Бајрами, др Муамер Бачевац, Надије Бећири, Зоран Бојанић, Никола Војиновић, Младен Грујић, Ђорђе Дабић, проф. др Зоран Драгишић, Милан Ђурица, Нинослав Ерић, Илија Животић, Марко Зељуг, Енис Имамовић, Марија Јевђић, Александар Јовановић, мр Јадранка Јовановић, Наташа Јовановић, Никола Јоловић, Шаип Камбери, Јован Колунџија, Селма Кучевић, Никола Лазић, Софија Максимовић, Драган Д. Марковић, проф. др Предраг Марковић, Милија Милетић, Ненад Митровић, Жарко Мићин, Марко Младеновић, Милутин Мркоњић, Оливера Недељковић, Слађана Николић, проф. др Александра Павловић Марковић, Биљана Пантић Пиља, др Балинт Пастор, Љубо Петровић, Мира Петровић, Милена Поповић, Катарина Ракић, др Љубинко Ракоњац, Јелица Сретеновић, Звонимир Стевић, Душица Стојковић, Хаџи Милорад Стошић, проф. др Горан Тасић, Иван Тасовац, Смиља Тишма, Марија Тодоровић, др Александра Томић, др Емеше Ури, проф. др Јахја Фехратовић, Мирсад Хоџић, Љиљана Кузмановић-Вујаковић и Марина Мирковић.

 Председник је, сагласно члану 90. став 1. Пословника Народне скупштине, обавестио да су позвани да седници присуствују Александар Пантић, изборни члан Високог савета судства из реда судија и Наташа Ђелић, шеф Одсека за статусна питања судија Високог савета судства.

Затим је Народна скупштина прешла на **заједнички јединствени претрес о предлозима одлука из тачака 7. и 8. дневног реда.**

Председник је, сагласно чл. 192. став 3. и 201. став 2, а сходно члану 157. став 2. Пословника Народне скупштине, **отворио заједнички јединствени претрес o:**

**- Предлогу одлуке о избору судија који се први пут бирају на судијску функцију (број 119-2127/20 од 18. децембра 2020. године)** и

**- Предлогу одлуке о избору судија који се први пут бирају на судијску функцију (број 119-2130/20 од 18. децембра 2020. године)**.

Предлоге одлука образложио је представник предлагача Александар Пантић, изборни члан Високог савета судства из реда судија.

У заједничком јединственом претресу учествовали су народни посланици: Владимир Ђукановић, известилац Одбора за правосуђе, државну управу и локалну самоуправу, др Муамер Зукорлић, представник Посланичке групе „СТРАНКА ПРАВДЕ И ПОМИРЕЊА СПП - УЈЕДИЊЕНА СЕЉАЧКА СТРАНКА УСС“ (затим је председник Народне скупштине, сагласно члану 27. и члану 87. ст. 2. и 3. Пословника, продужио рад Народне скупштине и после 18,00 часова), Сања Јефић Бранковић, представник Посланичке групе Социјалдемократска партија Србије (затим су се за реч, по Пословнику, јавили народни посланици доц. др Михаило Јокић - указао на повреду чл. 27, 103. и 105. Пословника, а објашњење је дала председавајућа Елвира Ковач, потпредседник Народне скупштине и Бранимир Јовановић - указао на повреду члана 107. став 1. Пословника, а председавајућа је дала објашњење), Живота Старчевић, заменик председника Посланичке групе ЈЕДИНСТВЕНА СРБИЈА (ЈС), Тома Фила, представник Посланичке групе СОЦИЈАЛИСТИЧКА ПАРТИЈА СРБИЈЕ (СПС), Ђорђе Комленски, представник Посланичке групе „Александар Вучић - за нашу децу“, Мисала Праменковић, Владан Глишић (након чега су међусобне реплике разменили народни посланици Ђорђе Комленски и Владан Глишић), Маријан Ристичевић, Данијела Вељовић, мр Ђорђе Косанић, Дубравка Краљ, Александар Мирковић, Дејан Кесар, Братислав Југовић, Рајка Матовић и Јелена Жарић Ковачевић, а затим је председник одредио паузу до 15,00 часова.

Након паузе, седница је настављена у 15 часова и 10 минута.

У наставку заједничког јединственог претреса учествовали су народни посланици: проф. др Владимир Маринковић, Верољуб Арсић, Угљеша Мрдић, проф. др Марко Атлагић, Србислав Филиповић, др Владимир Орлић и Ђорђе Милићевић, председник Посланичке групе СОЦИЈАЛИСТИЧКА ПАРТИЈА СРБИЈЕ (СПС).

Затим је председник закључио заједнички јединствени претрес о предлозима одлука из тачака 7. и 8. дневног реда.

Другог дана рада, седница је завршена у 17 часова и 25 минута.

**Трећи дан рада – 28. јануар 2021. године**

Седница је почела у 10 часова и 10 минута.

Седници је председавао Ивица Дачић, председник Народне скупштине.

Председник је на основу службене евиденције о присутности народних посланика констатовао да седници присуствује 87 народних посланика, а применом електронског система за гласање утврђено је да је у сали присутно 130 народних посланика и да постоје услови за рад Народне скупштине.

На основу члана 287. Пословника, обавештења, односно објашњења су затражили народни посланици: Милија Милетић, заменик председника Посланичке групе „СТРАНКА ПРАВДЕ И ПОМИРЕЊА СПП - УЈЕДИЊЕНА СЕЉАЧКА СТРАНКА УСС“ - од Јавног предузећа „Електропривреда Србије“, генералног директора Радио-телевизијe Србије и министра грађевинарства, саобраћаја и инфраструктуре, Александар Марковић, представник Посланичке групе „Александар Вучић - за нашу децу“- од Министарства трговине, туризма и телекомуникација и Министарства културе и информисања, Селма Кучевић, представник Посланичке групе УЈЕДИЊЕНА ДОЛИНА - СДА САНЏАКА - од министра рударства и енергетике, Загорка Алексић, представник Посланичке групе ЈЕДИНСТВЕНА СРБИЈА - од председника Владе, Розалија Екрес, представник Посланичке групе САВЕЗ ВОЈВОЂАНСКИХ МАЂАРА - од Министарства финансија и Дијана Радовић, представник Посланичке групе СОЦИЈАЛИСТИЧКА ПАРТИЈА СРБИЈЕ (СПС) - од Министарства рударства и енергетике.

Према евиденцији Службе Народне скупштине, седници нису присуствовали, а нису обавестили о спречености, народни посланици: Душан Бајатовић, Зоран Бојанић, Младен Грујић, Ђорђе Дабић, Милован Дрецун, Милан Ђурица, Илија Животић, Марко Зељуг, Крсто Јањушевић, мр Јадранка Јовановић, Јован Колунџија, Никола Лазић, Софија Максимовић, Жарко Мићин, Оливера Недељковић, проф. др Александра Павловић Марковић, Љубо Петровић, Милена Поповић, Мисала Праменковић, Звонимир Стевић, Иван Тасовац, Марија Тодоровић, проф. др Јахја Фехратовић и Љиљана Кузмановић-Вујаковић.

Председавајућа Марија Јевђић, потпредседник Народне скупштине је, сагласно члану 90. став 1. и члану 239. став 2. Пословника Народне скупштине, обавестила да су позвани да седници присуствују: Марко Јанковић, председник Комисије за хартије од вредности, Драган Ковачевић, председник Управног одбора Регулаторне агенције за електронске комуникације и поштанске услуге, Драган Пејовић, директор Агенције, др Владимир Крстић, члан Управног одбора Агенције, Драгољуб Стефановић, технички директор Агенције, Љиљана Јаковљевић, директор Сектора за анализу тржишта и економске послове Агенције, Миодраг Ивковић, директор Сектора за електронске комуникације Агенције и Биљана Аговска, руководилац Службе за финансијско пословање Комисије за хартије од вредности.

Затим је Народна скупштина прешла на **заједнички јединствени претрес о предлозима аката из тачака 9, 10. и 11. дневног реда.**

Председавајућа је, сагласно члану 192. став 3. и члану 238. став 3. Пословника, а сходно члану 157. став 2. Пословника Народне скупштине, **отворила заједнички јединствени претрес о:**

**- Предлогу одлуке о давању сагласности на Финансијски план Комисије за хартије од вредности за 2021. годину**,

**- Извештају о раду Регулаторне агенције за електронске комуникације и поштанске услуге за 2019. годину, са Предлогом закључка Одбора за просторно планирање, саобраћај, инфраструктуру и телекомуникације** и

**- Предлогу одлуке о изменама Одлуке о избору чланова и заменика чланова одбора Народне скупштине Републике Србије**.

Предлоге аката образложили су представници предлагача: Драган Ковачевић, председник Управног одбора Регулаторне агенције за електронске комуникације и поштанске услуге, Марко Јанковић, председник Комисије за хартије од вредности, Катарина Ракић, председник Одбора за просторно планирање, саобраћај, инфраструктуру и телекомуникације и др Александра Томић, председник Одбора за финансије, републички буџет и контролу трошења јавних средстава (затим је председавајућа, сагласно члану 27. и члану 87. ст. 2. и 3. Пословника, продужила рад седнице Народне скупштине и после 18,00 часова).

У заједничком јединственом претресу учествовали су народни посланици: др Муамер Зукорлић, представник Посланичке групе „СТРАНКА ПРАВДЕ И ПОМИРЕЊА СПП - УЈЕДИЊЕНА СЕЉАЧКА СТРАНКА УСС“, Војислав Вујић, представник Посланичке групе ЈЕДИНСТВЕНА СРБИЈА (поводом чијег излагања су се за реч јавили представници предлагача Марко Јанковић и Драган Ковачевић, након чега су узајамно реплицирали народни посланици др Муамер Зукорлић и Војислав Вујић), Бранимир Јовановић, председник Посланичке групе Социјалдемократска партија Србије, Ђорђе Милићевић, председник Посланичке групе СОЦИЈАЛИСТИЧКА ПАРТИЈА СРБИЈЕ (СПС) (поводом чијег излагања се за реч јавио представник предлагача Драган Ковачевић), Самир Тандир (поводом чијег излагања се за реч јавио представник предлагача Драган Ковачевић), Наташа Михаиловић - Вацић (поводом чијег излагања се за реч јавио представник предлагача Драган Ковачевић), Угљеша Марковић, Ана Чарапић (након чијег излагања се за реч јавио представник предлагача Марко Јанковић), Катарина Ракић, Зоран Томић, Наташа Јовановић, Милимир Вујадиновић, проф. др Владимир Маринковић (поводом чијег излагања се за реч јавио представник предлагача Марко Јанковић), Угљеша Мрдић, Александар Мирковић (поводом чијег излагања су се за реч јавили представници предлагача Драган Ковачевић и Марко Јанковић) и Милош Банђур (након чијег излагања се за реч јавио представник предлагача Драган Ковачевић).

Затим је председавајућа Марија Јевђић, потпредседник Народне скупштине закључила заједнички јединствени претрес о предлозима аката из тачака 9, 10. и 11. дневног реда и у складу са чл. 27. и 205. Пословника, одредила паузу до 16,00 часова.

После паузе, седница је настављена у 16 часова и 10 минута.

У складу са чланом 205. Пословника, приступљено је постављању посланичких питања, у времену од 16,00 до 19,00 часова.

Пре преласка на постављање посланичких питања, председник Народне скупштине је подсетио на одредбе Пословника које се односе на начин постављања посланичких питања.

Посланичка питања поставили су народни посланици: Самир Тандир - Ани Брнабић, председнику Владе, која је дала одговор, након чега је народни посланик Самир Тандир поставио допунско питање Татјани Матић, министру трговине, туризма и телекомуникација и проф. др Дарији Кисић-Тепавчевић, министру за рад, запошљавање, борачка и социјална питања, а одговор је дала министар Татјана Матић, после чега је народни посланик Самир Тандир коментарисао одговор, Надије Бећири - председнику Владе, која је дала одговор, након чега је народни посланик Надије Бећири коментарисала одговор и поставила допунско питање председнику Владе, која је одговорила, др Муамер Бачевац - Маји Поповић, министру правде, која је дала одговор, након чега је народни посланик др Муамер Бачевац коментарисао одговор и поставио допунско питање министру Маји Поповић, која је одговорила, после чега је народни посланик др Муамер Бачевац коментарисао и овај одговор, Драган Д. Марковић - Златибору Лончару, министру здравља, Браниславу Недимовићу, потпредседнику Владе и министру пољопривреде, шумарства и водопривреде и др Небојши Стефановићу, потпредседнику Владе и министру одбране, који су одговорили на питања, након чега је народни посланик Драган Д. Марковић коментарисао одговоре и поставио допунска питања министру Златибору Лончару, министру Браниславу Недимовићу, председнику Владе и Бранку Ружићу, првом потпредседнику Владе и министру просвете, науке и технолошког развоја, који су одговорили на питања, после чега је народни посланик Драган Д. Марковић коментарисао и ове одговоре, др Балинт Пастор - председнику Владе, која је дала одговор, након чега је народни посланик др Балинт Пастор поставио допунско питање председнику Владе, која је одговорила, после чега је народни посланик др Балинт Пастор коментарисао и овај одговор, Хаџи Милорад Стошић - Милану Кркобабићу, министру за бригу о селу, који је дао одговор, након чега је народни посланик Хаџи Милорад Стошић коментарисао одговор и поставио допунско питање министру Милану Кркобабићу, који је одговорио, после чега је народни посланик Хаџи Милорад Стошић коментарисао и овај одговор, Марина Рагуш - Радомиру Ратку Дмитровићу, министру за бригу о породици и демографију, а одговоре су дали министар Радомир Ратко Дмитровић, председник Владе и министар проф. др Дарија Кисић-Тепавчевић, Снежана Пауновић - проф. др Зорани З. Михајловић, потпредседнику Владе и министру рударства и енергетике и Гордани Чомић, министру за људска и мањинска права и друштвени дијалог, а одговоре су дали министар проф. др Зорана З. Михајловић, министар Гордана Чомић, Новица Тончев, министар без портфеља, Марија Обрадовић, министар државне управе и локалне самоуправе и председник Владе, након чега је народни посланик Снежана Пауновић коментарисала одговоре и Александар Марковић - министру др Небојши Стефановићу, који је дао одговор, после чега се председник захвалио председнику и члановима Владе на учешћу у раду.

Затим је председник, сагласно члану 87. став 5. Пословника Народне скупштине, одредио четвртак, 28. јануар 2021. године, са почетком у 19 часова и 10 минута, као Дан за гласање о тачкама дневног реда седнице Првог ванредног заседања Народне скупштине Републике Србије у Дванаестом сазиву.

Применом електронског система за гласање, у 19 часова и 10 минута, утврђено је да је у сали присутно 196 народних посланика, односно да је присутна већина од укупног броја народних посланика и да постоје услови за одлучивање.

Затим је Народна скупштина прешла на одлучивање.

**1. тачка дневног реда – ПРЕДЛОГ ЗАКОНА О ПОТВРЂИВАЊУ СПОРАЗУМА ИЗМЕЂУ ВЛАДЕ РЕПУБЛИКЕ СРБИЈЕ И ВЛАДЕ ВЕЛИКОГ ВОЈВОДСТВА ЛУКСЕМБУРГ О РАЗМЕНИ И УЗАЈАМНОЈ ЗАШТИТИ ТАЈНИХ ПОДАТАКА**

Народна скупштина је, већином гласова свих народних посланика (од 201 присутног народног посланика, 199 је гласало за, а два нису гласала), усвојила Предлог закона о потврђивању Споразума између Владе Републике Србије и Владе Великог Војводства Луксембург о размени и узајамној заштити тајних података, у целини.

**2. тачка дневног реда – ПРЕДЛОГ ЗАКОНА О ПОТВРЂИВАЊУ СПОРАЗУМА О ПРЕНОСУ НАДЛЕЖНОСТИ ЗА ПРУЖАЊЕ УСЛУГА У ВАЗДУШНОМ САОБРАЋАЈУ ИЗМЕЂУ САВЕТА МИНИСТАРА БОСНЕ И ХЕРЦЕГОВИНЕ, ВЛАДЕ РЕПУБЛИКЕ СРБИЈЕ И ВЛАДЕ ЦРНЕ ГОРЕ**

Народна скупштина је, већином гласова свих народних посланика (од 205 присутних народних посланика, 205 је гласало за), усвојила Предлог закона о потврђивању Споразума о преносу надлежности за пружање услуга у ваздушном саобраћају између Савета министара Босне и Херцеговине, Владе Републике Србије и Владе Црне Горе, у целини.

**3. тачка дневног реда – ПРЕДЛОГ ЗАКОНА О ПОТВРЂИВАЊУ ИЗМЕНЕ МЕЂУНАРОДНЕ КОНВЕНЦИЈЕ О ХАРМОНИЗОВАНОМ СИСТЕМУ НАЗИВА И ШИФАРСКИХ ОЗНАКА РОБЕ**

Народна скупштина је, већином гласова свих народних посланика (од 206 присутних народних посланика, 206 је гласало за), усвојила Предлог закона о потврђивању Измене Међународне конвенције о Хармонизованом систему назива и шифарских ознака робе, у целини.

**4. тачка дневног реда – ПРЕДЛОГ ЗАКОНА О ПОТВРЂИВАЊУ ДРУГОГ ДОДАТНОГ ПРОТОКОЛА СВЕТСКЕ ПОШТАНСКЕ КОНВЕНЦИЈЕ**

Народна скупштина је, већином гласова свих народних посланика (од 206 присутних народних посланика, 206 је гласало за), усвојила Предлог закона о потврђивању Другог додатног протокола Светске поштанске конвенције, у целини.

**5. тачка дневног реда – ПРЕДЛОГ ЗАКОНА О ПОТВРЂИВАЊУ СПОРАЗУМА О САРАДЊИ ИЗМЕЂУ ВЛАДЕ РЕПУБЛИКЕ СРБИЈЕ И ВЛАДЕ ИСЛАМСКЕ РЕПУБЛИКЕ ИРАНА У ОБЛАСТИ ЗАШТИТЕ БИЉА И БИЉНОГ КАРАНТИНА**

Народна скупштина је, већином гласова свих народних посланика (од 206 присутних народних посланика, 206 је гласало за), усвојила Предлог закона о потврђивању Споразума о сарадњи између Владе Републике Србије и Владе Исламске Републике Ирана у области заштите биља и биљног карантина, у целини.

**6. тачка дневног реда – ПРЕДЛОГ ЗАКОНА О ПОТВРЂИВАЊУ СПОРАЗУМА ИЗМЕЂУ ВЛАДЕ РЕПУБЛИКЕ СРБИЈЕ И ВЛАДЕ РУСКЕ ФЕДЕРАЦИЈЕ О САРАДЊИ У БОРБИ ПРОТИВ ТЕРОРИЗМА**

Народна скупштина је, већином гласова свих народних посланика (од 206 присутних народних посланика, 206 је гласало за), усвојила Предлог закона о потврђивању Споразума између Владе Републике Србије и Владе Руске Федерације о сарадњи у борби против тероризма, у целини.

**7. тачка дневног реда – ПРЕДЛОГ ОДЛУКЕ О ИЗБОРУ СУДИЈА КОЈИ СЕ ПРВИ ПУТ БИРАЈУ НА СУДИЈСКУ ФУНКЦИЈУ**

Народна скупштина је, већином гласова свих народних посланика (од 206 присутних народних посланика, 204 су гласала за, а два нису гласала), усвојила Предлог одлуке о избору судија који се први пут бирају на судијску функцију (број 119-2127/20 од 18. децембра 2020. године), у целини.

**8. тачка дневног реда – ПРЕДЛОГ ОДЛУКЕ О ИЗБОРУ СУДИЈА КОЈИ СЕ ПРВИ ПУТ БИРАЈУ НА СУДИЈСКУ ФУНКЦИЈУ**

Народна скупштина је, већином гласова свих народних посланика (од 206 присутних народних посланика, 206 је гласало за), усвојила Предлог одлуке о избору судија који се први пут бирају на судијску функцију (број 119-2130/20 од 18. децембра 2020. године), у целини.

**9. тачка дневног реда – ПРЕДЛОГ ОДЛУКЕ О ДАВАЊУ САГЛАСНОСТИ НА ФИНАНСИЈСКИ ПЛАН КОМИСИЈЕ ЗА ХАРТИЈЕ ОД ВРЕДНОСТИ ЗА 2021. ГОДИНУ**

Народна скупштина је, једногласно (од 206 присутних народних посланика, 206 је гласало за), усвојила Предлог одлуке о давању сагласности на Финансијски план Комисије за хартије од вредности за 2021. годину, у целини.

**10. тачка дневног реда – ИЗВЕШТАЈ О РАДУ РЕГУЛАТОРНЕ АГЕНЦИЈЕ ЗА ЕЛЕКТРОНСКЕ КОМУНИКАЦИЈЕ И ПОШТАНСКЕ УСЛУГE ЗA 2019. ГОДИНУ, СА ПРЕДЛОГОМ ЗАКЉУЧКА ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ**

Народна скупштина је, већином гласова (од 206 присутних народних посланика, 206 је гласало за), усвојила Предлог закључка поводом разматрања Извештаја о раду Регулаторне агенције за електронске комуникације и поштанске услугe зa 2019. годину, који је поднео Одбор за просторно планирање, саобраћај, инфраструктуру и телекомуникације.

**11. тачка дневног реда – ПРЕДЛОГ ОДЛУКЕ О ИЗМЕНАМА ОДЛУКЕ О ИЗБОРУ ЧЛАНОВА И ЗАМЕНИКА ЧЛАНОВА ОДБОРА НАРОДНЕ СКУПШТИНЕ РЕПУБЛИКЕ СРБИЈЕ**

Народна скупштина је, већином гласова свих народних посланика (од 206 присутних народних посланика, 203 су гласала за, а три нису гласала), усвојила Предлог одлуке о изменама Одлуке о избору чланова и заменика чланова одбора Народне скупштине Републике Србије, који је поднела Посланичка група СОЦИЈАЛИСТИЧКА ПАРТИЈА СРБИЈЕ (СПС), у целини.

Пошто је Народна скупштина обавила разматрање и одлучивање о свим тачкама дневног реда седнице, председник Народне скупштине је, сагласно члану 102. Пословника, закључио седницу Првог ванредног заседања Народне скупштине Републике Србије у Дванаестом сазиву.

Седница је закључена у 19 часова и 20 минута.

ГЕНЕРАЛНИ СЕКРЕТАР ПРЕДСЕДНИК

 Вељко Одаловић Ивица Дачић